Diari Oficial de la Generalitat Valenciana


Sumari del DOGV 4572, del 25-08-2003 (2003/8932)

RESOLUCIÓ de 1 de juliol de 2003, del director general de Justícia, de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial de Gestors Administratius de València.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4572

Data del DOGV
:   25-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/8932


Data del document
:   01-07-2003

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * València
    * legislació
    * professió administrativa
    * col·legi professional
    * reglament intern

RESOLUCIÓ de 1 de juliol de 2003, del director general de Justícia, de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial de Gestors Administratius de València. [2003/8932]
  
Vist l'expedient de modificació estatutària instruït a instància del senyor Carlos Verdú Sancho, advocat, en nom i representació de l'Il·lustre Col·legi Oficial de Gestors Administratius de València, inscrit amb el número 33 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de la modificació dels Estatuts en l'esmentat Registre, en base als següents
  
Fets
  
Primer
  
Que el senyor Carlos Verdú Sancho, en nom i representació de l'Il·lustre Col·legi Oficial de gestors administratius de València, va presentar el 27 de maig de 2003 el certificat de l'acord de modificació dels Estatuts de dit Col·legi, per a la seua inscripció en el Registre de Col·legis Professionals i de Consells Valencians de Col·legis Professionals, en compliment d'allò previst per l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que segons el certificat presentat, lliurat el 5 de maig de 2003 pel senyor Joaquín Antonio Giner Segarra, secretari de l'Il·lustre Col·legi Oficial de gestors administratius de València, la Junta General extraordinària de Col·legiats, en reunió celebrada el 31 de març de 2003, va acordar aprovar la modificació de l'article 122 dels seus Estatuts.
  
Tercer
  
Que el nou text dels Estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que dits Estatuts han sigut aprovats amb els requisits i formalitats prevists en dit article i en els propis Estatuts del Col·legi.
  
Tercer
  
Que l'expedient ha sigut tramitat pel Servici d'Entitats Jurídiques, adscrit a la Subecretaría de la Conselleria de Justícia i Administracions Públiques, competent en virtut de les atribucions que té conferides pels decrets 7/2002, de 24 de juliol i 91/1999, de 30 de juliol, modificat, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Consell de la Generalitat Valenciana, pel qual s'aprova el Reglament de dita Llei.
  
Vistos: L'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors en els seus preceptes bàsics i la resta de disposicions complementàries, resolc:
  
Inscriure la modificació dels Estatuts de l'Il·lustre Col·legi Oficial de gestors administratius de València.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació.
  
Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, l'1 de juliol de 2003.- El subsecretari: Luis Garrido Guzmán.
  
ESTATUT DEL COL·LEGI OFICIAL DE GESTORS
  
ADMINISTRATIUS DE VALÈNCIA
  
Aprovat per la Junta General extraordinària de Col·legiats, celebrada el 22.12.99
  
Aprovat per la Conselleria de Justícia i Administracions Públiques el 24. 02. 00
  
Publicat en el DOGV l'11.04.00
  
Modificat per la Junta General extraordinària de Col·legiats, celebrada el 31.03.00
  
Publicat en el DOGV el 22.08.00
  
TÍTOL PRIMER
  
DE LES DISPOSICIONS GENERALS
  
CAPÍTOL ÚNIC
  
DEL RÈGIM COL·LEGIAL
  
Article 1
  
El Col·legi Oficial de Gestors Administratius de València és una corporació de Dret Públic de caràcter professional, amb personalitat jurídica pròpia i dotat de plena capacitat per al compliment de les seues finalitats.
  
Article 2
  
L'àmbit territorial del Col·legi Oficial de Gestors Administratius de València comprén les demarcacions de les províncies de València i Castelló.
  
Article 3
  
El Col·legi estarà integrat, sense limitació, per tots aquells gestors administratius que reunint les condicions d'aptitud, i no estant sotmesos en cap expedient disciplinari, previ compliment dels requisits d'incorporació, siguen admesos per acoReial Decret de la Junta de Govern
  
Article 4
  
La seu col·legial radica a València, carrer Poeta Quintana, número u. El Col·legi compta en l'actualitat amb una Delegació de Castelló, que té el seu domicili al carrer Ronda Millars, número u de Castelló de la Plana.
  
Article 5
  
El Col·legi, per acord de la seua Junta de Govern, podrà establir, dins de l'àmbit de la seua jurisdicció, les delegacions que considere necessàries per a l'adequada organització col·legial, relació amb les autoritats i defensa de la professió, i actuarà contra l'intrusisme professional, conforme a les disposicions dels presents Estatuts i Reglament de Règim Interior; igualment podrà suprimir les ja existents, quan es consideren innecessàries per al compliment de les finalitats institucionals.
  
Així mateix, el Col·legi establirà, en el seu si, per acord de la seua Junta de Govern, les seccions necessàries per a agrupar als col·legiats per especialitats professionals.
  
Article 6
  
El Col·legi Oficial de Gestors Administratius de València tindrà el tradicional tractament d'il·lustre. I sense perjudici d'acollir-se al patrocini general de sant Gaietà, queda sota la particular empara de la Santíssima Mare de Déu dels Desemparats.
  
La bandera del Col·legi, com a distintiu del cos col·legial, és blau celest i inclou al seu centre l'escut del Cos de gestors administratius, que inclou la llegenda ?Labor improbus omnia vincit.-
  
Article 7
  
El Col·legi Oficial de Gestors Administratius de València es regirà, segons el seu rang normatiu, per les següents disposicions:
  
a) Per la Constitució Espanyola i la resta de normes legals d'aplicació.
  
b) Per la Llei 2/1974, de 13 de febrer, dels Col·legis Professionals, modificada per Llei 74/1978, de 28 de desembre, Reial Decret Lesgilatiu 5/1996, de 7 de juny, i per Llei 7/1997, de 14 d'abril.
  
c) Per la Llei 6/1997, de 4 de desembre, de Consells i Col·legis Professionals de la Comunitat Valenciana.
  
d) Per l'Estatut Orgànic de la Professió de Gestor Administratiu, aprovat per Decret 424/1963, de l'1 de març, modificat per Decret 2129/1970, de 9 de Juliol; Decret 3598/1972, de 23 de desembre, Decret 606/1977 de 24 de març, Reial Decret 1324/1979, de 4 d'abril, Reial Decret 2787/1979 de 26 d'octubre, Reial Decret 1274/1983 de 27 d'abril, Reial Decret 2886/1983 de 26 d'octubre i finalment, per Reial Decret 2532/98 de 27 de novembre.
  
e) Pels Estatuts del Consell General de Col·legis de la Comunitat Valenciana, si estiguera constituït, segons el que establix el títol II, capítol 1r de la Llei 6/1997, de 4 de desembre.
  
f) Pels presents Estatuts
  
g) Pel Reglament del Règim Interior.
  
Article 8
  
Constituïxen finalitats essencials del Col·legi Oficial de Gestors Administratius de València:
  
a) Representar els interessos generals de la professió, especialment en les seues relacions amb l'administració.
  
b) Ordenar, vigilar i tutelar l'exercici de la professió de gestor administratiu, dins del marc legislatiu professional.
  
c) Defendre els interessos professionals dels col·legiats.
  
d) De vetlar perquè, en l'exercici professional, es respecten els drets dels particulars i es complisca la seua dimensió social.
  
Article 9
  
Les funcions que competixen al Col·legi Oficial de Gestors Administratius de València són, entre altres, les següents:
  
a) Representar i defendre els interessos de la professió i dels seus col·legiats en l'àmbit territorial de la seua jurisdicció, davant de l'administració, institucions, tribunals, entitats i particulars, amb legitimació per a ser part en quant litigis afecten els interessos professionals del Col·legi i els seus col·legiats, inclosa la facultat d'exercitar el dret de petició conforme a Llei.
  
b) Ordenar en l'àmbit de la seua competència l'activitat professional dels col·legiats, i vetlar per l'ètica i dignitat professional, així com pel respecte degut dels particulars, exercint la facultat disciplinària en l'orde professional i col·legial.
  
c) Vetlar pel major prestigi de la professió, tractant que l'activitat professional del gestor oferisca a la societat les garanties suficients de qualitat i competència.
  
d) Estimular i procurar l'harmonia i col·laboració entre els col·legiats, evitant la competència deslleial.
  
e) Participar en la realització d'estudis, emissió d'informes, elaboració d'estadístiques i altres activitats que li foren encomanats per l'administració, així com qualsevol altra activitat relacionada amb e les finalitats i competència professional del gestor administratiu, bé a requeriment de l'administració, bé per pròpia iniciativa.
  
f) Mantindre relació amb les autoritats administratives, governatives de tot orde en l'àmbit territorial de la seua jurisdicció, sense perjudici de coordinar dita actuació amb la del Consell General i Consell de Col·legis autonòmics.
  
g) Complir i fer complir les normes que afecten la professió, i en especial les disposicions contingudes en l'Estatut Orgànic de caràcter estatal, els presents Estatuts, el Reglament de Règim Interior, així com els acords adoptats pels òrgans col·legials.
  
h) Perseguir davant dels tribunals de Justícia als qui realitzen actes d'intrusisme en les funcions professionals de gestor administratiu.
  
i) Garantir una organització col·legial eficaç i democràtica, a través de la Junta de Govern, establint delegacions, comissions, seccions d'especialitats professionals, així com els grups de treball i d'investigació que es consideren pertinents per al més eficaç exercici i defensa de la professió en l'àmbit territorial del Col·legi.
  
j) Establir la canalització col·legial de tràmits a través dels oportuns servicis centralitzats, amb la finalitat exclusiva de l'agilitació d'estos, previ acord amb l'administració, i sense menyscapte de la Llei de Competència Deslleial, requerint per a la seua aprovació el pertinent acord en Junta General.
  
k) Aprovar els seus pressuposts i fixar les aportacions col·legials.
  
l) Dictar les normes orientatives sobre honoraris professionals.
  
m) Intervindre com a mitjancer en els conflictes que, per motius professionals, li siguen sotmesos pels col·legiats, inclús en procediments arbitrals, conforme al que establix l'article 10.a de la Llei 36/1988, de 5 de desembre.
  
n) Promoure el continu reciclatge formatiu dels seus col·legiats, mitjançant l'organització de cursos de formació i actualització professional.
  
o) Emetre informes i dictàmens en procediments judicials i administratius, on es disputen qüestions relatives a l'actuació professional i honoraris dels col·legiats.
  
p) Establir relacions amb altres institucions o associacions professionals, encaminades a facilitar el coneixement i l'exercici de la professió.
  
q) Realitzar totes les activitats que redunden en benefici dels interessos professionals dels col·legiats, així com totes les funcions que li atribuïsquen les lleis, i especialment les establides en l'article 5 del capítol I títol I de la Llei 6/1997 de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Article 10
  
La incorporació al Col·legi Oficial de Gestors Administratius de València serà obligatòria per a aquells gestors administratius en exercici, que tinguen dins de la demarcació territorial del Col·legi el seu domicili professional únic o principal.
  
Podran també pertànyer al Col·legi aquells gestors administratius que es troben en situació de no exercici.
  
Article 11
  
La fusió, absorció, segregació, canvi de denominació i dissolució del Col·legi, serà promoguda pel Col·legi, a través del Consell Autonòmic, i haurà de ser aprovada en Junta General extraordinària convocada a l'efecte, almenys per dos terços del cens de col·legiats.
  
Una vegada aprovada, el Col·legi la sotmetrà a l'aprovació del Govern Valencià, previ informe del Consell de Col·legis Oficials de gestors administratius de la Comunitat Valenciana, per a la promulgació de la Llei o Decret corresponent, i la seua posterior inscripció en el Registre de Col·legis, i publicació en el Diari Oficial de la Generalitat Valenciana, en la forma establida en el títol I, capítol II de la Llei 6/1997, de 4 de desembre, de la Generalitat Valenciana.
  
Article 12
  
El Col·legi Oficial de Gestors Administratius de València, en tot allò referent als aspectes institucionals, corporatius i professionals, es relacionarà amb la Conselleria de Justícia i Administracions Públiques de la Generalitat Valenciana.
  
Article 13
  
Els recursos econòmics col·legials, que necessàriament hauran de figurar en el pressupost anual, aprovat per la Junta General ordinària de col·legiats, seran de caràcter ordinari i extraordinari.
  
1) Seran de caràcter ordinari:
  
a) Els drets d'incorporació al Col·legi i les quotes que aporten els col·legiats, les societats professionals, els despatxos col·lectius i despatxos auxiliars, així com les taxes d'habilitació.
  
b) La pòlissa de gestió, regulada segons allò que disposa l'Estatut Orgànic de la Professió de Gestor Administratiu i la reglamentació col·legial.
  
c) Els drets per expedició de carnets professionals.
  
d) Els drets per expedició de certificats.
  
e) Les taxes dels servicis centralitzats i la resta d'aquells que es presten als col·legiats.
  
f) Els ingressos derivats de l'organització de conferències i cursets.
  
g) Els ingressos derivats d'actes lúdics, festes patronals i altres anàlegs.
  
h) La quota d'imatge professional i la corresponent a l'assegurança de responsabilitat civil professional.
  
i) Els rendiments que produïsquen els béns de tota classe, que integren el patrimoni col·legial.
  
2) Seran de caràcter extraordinari:
  
a) Les derrames o quotes extraordinàries que, per a atendre un determinat servici o necessitat col·legial, acorde la Junta General, així com qualsevol altre ingrés de procèdencia legal.
  
b) Les subvencions o els donatius al Col·legi, efectuats per l'Estat, ens autonòmics, provincials o municipals, així com per qualsevol altra persona, física o jurídica, o qualsevol corporació o entitat pública o privada.
  
c) Qualsevol bé que, per herència o un altre títol, fóra rebut pel Col·legi.
  
Article 14
  
El col·legiat que deixara passar tres mesos sense atendre el pagament de la quota trimestral que li anara girada pel Col·legi per a atendre les càrregues col·legials, ordinàries o extraordinàries, causarà baixa en el Col·legi mitjançant acord de la Junta de Govern, si requerit de pagament per carta certificada o telegrama no formulara al·legacions o regularitzara la seua situació en el terme de quinze dies.
  
Article 15
  
Els actes emanats dels òrgans col·legials seran recorribles mitjançant la interposició d'un recurs corporatiu davant del Consell dels Col·legis Oficials de gestors administratius de la Comunitat Valenciana, si este estiguera constituït, i si és procedent, davant del Consell General, en el termini de quinze dies hàbils, a partir de la notificació, bé directament o bé a través del Col·legi.
  
Contra la resolució, expressa o tàcita, queda esgotada la via administrativa i expedita la via contenciosa administrativa, per a aquells que estiguen subjectes al Dret Administratiu.
  
S'entendrà tàcitament desestimat el recurs corporatiu interposat, si no haguera recaigut resolució expressa en els tres mesos següents a la interposició del recurs.
  
TÍTOL SEGON
  
DE LA COL·LEGIACIÓ I EXERCICI PROFESSIONAL
  
CAPÍTOL I
  
DE LA COL·LEGIACIÓ
  
Secció 1a
  
Del títol de Gestor Administratiu
  
Article 16
  
Per a l'obtenció del títol oficial de Gestor Administratiu es requerix:
  
a) Ser espanyol, estranger resident a Espanya, nacional dels països de la Unió Europea, o d'aquells altres que, per la seua legislació o pels tractats internacionals subscrits amb Espanya, concedisquen la reciprocitat i revalidació dels títols i drets.
  
b) Ser major d'edat.
  
c) No haver sigut condemnat a penes que l'inhabiliten per a l'exercici de funcions públiques.
  
d) Acreditar, mitjançant certificat del Consell General, que en els seus arxius no consten antecedents col·legials desfavorables.
  
e) Estar en possessió de la titulació acadèmica exigida en l'Estatut Orgànic de la Professió.
  
f) Superar les proves d'aptitud que s'exigisquen.
  
Article 17
  
Els qui queden incorporats a este Col·legi per a l'exercici de la professió de gestor administratiu, i els qui no hagueren exercit amb anterioritat, vindran obligats a prestar jurament o promesa per a l'exercici d'esta.
  
El president del Col·legi disposarà d'allò pertinent per a la presentació dels nous incorporats davant de les autoritats administratives, i en allò referent a l'acte de la jura, donant-li la solemnitat que aquell requerix. Fins eixe moment, els nous incorporats queden autoritzats provisionalment per a l'exercici de la professió, i quedarà anul·lada la dita provisionalitat als qui, sense causa greu justificada, no assistiren a l'acte de la jura.
  
Article 18
  
Són funcions pròpies de la professió de gestor administratiu, les dedicades a estudiar, assessorar, promoure, sol·licitar i realitzar tot tipus de tràmits i actuacions que no requerisquen de la tècnica jurídica reservada a l'advocacia, relatius a aquells assumptes que, en interés de persones naturals o jurídiques, se seguisquen davant de qualsevol òrgan de l'administració Pública, ja siga europea, estatal, autonòmica, provincial o municipal, informant, assessorant i aconsellant els seus clients, als efectes del més eficaç desenvolupament del procediment administratiu en què tinga lloc la seua actuació.
  
L'actuació davant dels òrgans de les administracions públiques, en qualitat de representants, a l'empara de l'article 32.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, quan revista els caràcters d'habitualitat, retribució i professionalitat, com és el cas dels gestors administratius, haurà de sotmetre's, imperativament, al compliment de les normes establides en l'Estatut Orgànic d'esta professió.
  
Article 19
  
Per a poder exercir la professió, dins del territori del Col·legi Oficial de Gestors Administratius de València, és obligatori estar incorporat, com col·legiat en exercici, a algun dels col·legis de gestors administratius de l'Estat.
  
Aquells gestors administratius el despatx únic o principal dels quals es trobe dins de l'àmbit territorial del Col·legi Oficial de Gestors Administratius de València, hauran necessàriament d'estar incorporats a ell, com a col·legiats en exercici.
  
Aquells gestors administratius que es troben col·legiats, com en exercici, en altres col·legis oficials de gestors administratius de l'Estat, i que realitzen actuacions professionals, amb caràcter esporàdic o permanent, en l'àmbit territorial del Col·legi de València, hauran de trametre la pertinent comunicació, a través del seu Col·legi de pertinença, amb les indicacions i tràmits que reglamentàriament s'establisquen, satisfent la pertinent taxa d'habilitació i quedant sotmesos al control deontològic i disciplinari del Col·legi de València.
  
Secció 2a
  
De la incorporació
  
Article 20
  
Per a incorporar-se al Col·legi Oficial de Gestors Administratius de València caldrà complimentar-se els requisits següents:
  
a) Acreditar documentalment estar en possessió del títol oficial de Gestor Administratiu, o si és procedent el certificat acreditatiu d'haver sigut declarat apte per a la seua obtenció, expedida per l'organisme corresponent.
  
b) Complimentar la sol·licitud de col·legiació, i justificar documentalment la seua residència habitual i el dret d'ocupació del local on vaja a exercir la professió.
  
c) Acreditar no estar condemnat a penes d'inhabilitació per a l'exercici professional, sense perjudici del que disposa l'article 22.a) dels presents Estatuts.
  
d) Aportar certificat del Consell General de Col·legis de gestors administratius d'Espanya, acreditatiu que no consten antecedents que entrebanquen la col·legiació de l'interessat.
  
e) Declaració jurada de l'interessat de no estar sotmés en cap causa d'incompatibilitat per a l'exercici de la professió, segons l'art. 22.c) dels presents Estatuts.
  
f) Subscriure, en la quantia i condicions establides pel Consell General de Col·legis de gestors administratius d'Espanya, el corresponent contracte d'assegurança, el qual garantisca la responsabilitat civil professional en què puga incórrer en l'exercici.
  
g) Produir la seua alta en la Mutualitat Professional de gestors administratius o amb el Règim Especial de la Seguretat Social en Treballadors Autònoms, segons la legislació vigent.
  
h) Qualsevol altra documentació o requisit que la Junta de Govern considere necessari per a garantir l'exercici personal de la professió.
  
Article 21
  
La Junta de Govern, després de l'examen de la documentació aportada amb la sol·licitud d'incorporació, i practicades les comprovacions que considere pertinents, acordarà o denegarà la sol·licitud de col·legiació.
  
Article 22
  
La Junta de Govern denegarà la sol·licitud d'incorporació al Col·legi en els supòsits següents:
  
a) Haver sigut condemnat per intrusisme professional en l'exercici de la professió de gestor administratiu, fins que no hagen passat dos anys després del compliment de la condemna.
  
b) Els col·legiats que hagen sigut expulsats d'un Col·legi Oficial de Gestors Administratius, o es troben suspesos per a l'exercici de la professió per sentència judicial ferma, i pel termini establit en esta, sense perjudici de la seua rehabilitació, d'acord amb el que establix l'article 109 dels presents Estatuts.
  
c) Els qui estiguen sotmesos en alguna causa d'incompatibilitat professional, que determine la legislació vigent en matèria d'incompatibilitats, considerant en tot cas com tal l'exercici retribuït d'un càrrec actiu, no electiu, en l'administració comunitària europea, estatal, autonòmica, provincial i municipal, o qualsevol altre organisme de caràcter oficial o públic. La incompatibilitat s'estendrà al cònjuge de la persona que tinguera alguna de tals ocupacions, sempre que les activitats específiques de la professió de gestor administratiu es relacionen directament amb el càrrec que tinga el seu cònjuge.
  
d) Els qui hagen sigut condemnats per delictes dolosos, fins a haver transcorregut el termini de dos anys després de complida la condemna.
  
Article 23
  
Els qui, en possessió del títol oficial de Gestor Administratiu, sol·liciten la incorporació al Col·legi en qualitat de no exercidors, hauran de complir els mateixos requisits que els exercidors, llevat dels apartats d), g), h) i i) de l'article 20 dels presents Estatuts.
  
Article 24
  
Enfront de la denegació d'inscripció en el Col·legi, li cabrà al sol·licitant la possibilitat d'interposar els recursos corresponents establits en l'article 15 .
  
Secció 3a
  
De la suspensió
  
Article 25
  
Els gestors administratius podran ser suspesos de l'exercici de la professió en els supòsits següents:
  
a) Per resolució judicial.
  
b) Quan se seguisca contra ells expedients disciplinaris: a') per fets que causen notori desprestigi a la professió, o permeten suposar fonamentadament la possibilitat d'ocasionar danys econòmics als qui pogueren encarregar-li actuacions professionals; b') per supòsits d'incompatibilitat.
  
c) Els encausats per delictes dolosos.
  
Secció 4
  
De la baixa
  
Article 26
  
Els gestors administratius perdran la condició de col·legiat en els casos següents:
  
a) Per baixa voluntària.
  
b) Per incapacitat legal.
  
c) Per mort.
  
d) Per resolució judicial que impose la pena d'inhabilitació absoluta o especial per a l'exercici de la professió.
  
d) Per impagament de les quotes col·legials en els termes de l'article 14.
  
e) Per causa d'incompatibilitat.
  
f) En virtut d'expedient disciplinari.
  
Article 27
  
Els canvis de residència, les baixes, i el canvi de situació professional dels no exercidors haurà de ser comunicat al Col·legi en el termini de quinze dies, comptadors des del moment en què es produïsca alguna d'estes situacions.
  
Els trasllats, o canvis de domicili professional, hauran de comunicar-se prèviament, justificant la possessió de títol suficient per a l'ocupació del nou local destinat a despatx.
  
En els supòsits de baixa o trasllat de domicili professional, s'haurà d'acreditar, en el termini de dos mesos, la declaració corresponent de variació de l'Impost d'Activitats Econòmiques.
  
Quan el trasllat del domicili professional es produïsca fora de la demarcació territorial del Col·legi, este donarà compte al Consell Autonòmic i General, a través del Col·legi Oficial de Gestors Administratius de València.
  
Article 28
  
Els gestors administratius que cessen en la professió, per causes distintes de les disciplinàries, podran continuar col·legiats com a gestors no exercidors, amb els drets i obligacions que el Reglament de Règim Interior els atribuïsca.
  
Article 29
  
A la mort d'un gestor administratiu, podran continuar amb el despatx dels assumptes professionals que aquell tinguera pendents, el seu cònjuge o el drethavents, i designar un altre gestor en exercici com a representant interí. Esta interinitat tindrà una duració màxima d'un any, podent ser prorrogada per un altre més, per la Junta de Govern, en atenció a les circumstàncies particulars que concórreguen en cada cas. Així mateix, el gestor jubilat disposarà del mateix termini d'un any, per a concloure els assumptes pendents en tràmit.
  
Secció 5a
  
De la identificació professional
  
Article 30
  
Els col·legiats identificaran la seua personalitat i condició d'exercidors o no exercidors, mitjançant un carnet o targeta d'identitat, en què figurarà la seua fotografia, i que s'ajustarà al model que en cada cas acorde la Junta de Govern.
  
La pèrdua de dita documentació haurà de ser posada en coneixement del Col·legi, i en cas de suspensió o baixa en l'exercici professional, la seua devolució serà obligatòria.
  
Els col·legiats podran usar una insígnia de solapa, segons model igualment aprovat per la Junta de Govern.
  
Podran ser col·legiats d'honor, del Col·legi Oficial de Gestors Administratius de València, aquelles persones que reben este nomenament per acord de la Junta General, a proposta de la Junta de Govern, en atenció a mèrits i servicis rellevants prestats a favor d'esta professió, en la forma establida en el títol nové dels presents Estatuts.
  
CAPÍTOL II
  
DE L'EXERCICI PROFESSIONAL
  
Secció 1a
  
Dels gestors incorporats a este Col·legi
  
Article 31
  
La professió de gestor administratiu serà exercida personalment en règim de lliure competència, sense interposició de cap persona, i únicament podrà auxiliar-se d'empleats autoritzats per a la realització de gestions o tràmits, d'acord Decret amb el que disposa el capítol V del present títol.
  
Article 32
  
Els gestors administratius hauran d'adaptar en la denominació, per a distingir el seu despatx professional, el cognom del propi gestor, a qui hauran d'anteposar o posposar la indicació de Gestoria Administrativa o Gestor Administratiu.
  
No obstant això, podria ser substituït per una denominació subjectiva, personal o social, en el supòsit de societats professionals, així com en els despatxos col·lectius, prèvia l'autorització col·legial, sense menyscapte de l'obligació de consignar el seu cognom, i condició de gestor administratiu, en les actuacions professionals en què intervinga.
  
El logotip d'identificació que distingisca la professió, que en cada moment determine el Consell General de Col·legis Oficials de gestors administratius d'Espanya, serà d'obligada utilització pels col·legiats en exercici i en els termes que establisca el Col·legi.
  
Secció 2a
  
Dels deures i drets dels gestors administratius
  
Article 33
  
Són deures corporatius dels gestors administratius:
  
a) Exercir la professió personalment, sense interposició de cap persona, actuant amb diligència, professionalitat i ètica.
  
b) Conservar constància dels assumptes tramitats, d'acord amb la naturalesa específica de cada despatx, durant un període de cinc anys, comptadors des de la terminació de l'assumpte.
  
c) Fer constar, en tots els documents i escrits relatius a la seua activitat professional, el cognom, condició de col·legiat i segell professional i, si és procedent, el logotip.
  
d) Acatar els acords adoptats per la Junta de Govern i Junta General del Col·legi o els consells Autonòmic i General, sense perjudici del dret d'interposar recurs contra les seues resolucions.
  
e) Sotmetre's, en la seua publicitat i propaganda, a la legislació vigent en matèria de publicitat i, en especial, a les normes de protecció dels valors i drets constitucionals, per a la protecció de les quals el col·legiat haurà de sol·licitar de la Junta de Govern del Col·legi la pertinent autorització.
  
f) Guardar la consideració i respecte deguts als membres de la Junta de Govern del Col·legi i consells Autonòmic i General.
  
g) Assistir a les juntes, reunions i citacions col·legials, a què fóra convocat.
  
h) Participar, amb puntualitat, en l'alçament de les càrregues col·legials, ordinàries i extraordinàries, del Consell General de Col·legis, del Consell de Col·legis de la Comunitat Valenciana i, si és procedent, de les quotes de la Mutualitat General.
  
i) Evacuar els trasllats i atendre els requeriments i citacions cursades per la Junta de Govern, o les comissions, delegacions i representacions col·legials, motivades per assumptes de la seua competència.
  
j) Aplicar en les seues intervencions, a càrrec del gestor administratiu, la pòlissa de gestió, en la forma i quantia establida pel Consell General de Col·legis.
  
k) Demanar la vènia per a encarregar-se de la gestió d'assumptes encomanats prèviament a altres companys, per a observar les regles de consideració col·legial. En cas de ser denegada, la Junta de Govern podria, per evitar irreparables perjudicis al particular, atorgar-la de forma provisional, adoptant les mesures cautelars, amb vista al cobrament dels honoraris que considerara del cas.
  
l) Residir en el lloc on tinga el seu despatx únic o principal, amb l'objecte d'assegurar el personal exercici de la professió, així com de comunicar al Col·legi els canvis de domicili, trasllats de veïnat i absències que hagen de prologar-se per més de dos mesos consecutius.
  
m) Complir amb fidelitat i diligència les normes estatutàries, les del Reglament de Règim Interior i els acords adoptats pel Col·legi, pel Consell Autonòmic o Consell General.
  
n) Facilitar, als investigadors nomenats a l'efecte, les inspeccions que realitzen.
  
o) Guardar el secret professional, consistent en l'obligació i en el dret de no revelar cap fet i donar a conèixer cap document que afecte el seu client, de la qual cosa conega per raó de la seua activitat.
  
El gestor administratiu que haguera de reclamar judicialment contra el seu propi client, com a conseqüència de l'exercici professional, no tindrà obligació de guardar silenci respecte del cas concret a què es referix la reclamació.
  
p) Mantindre la seua formació professional en permanent estat d'actualització.
  
q) Subscriure la pòlissa de responsabilitat civil, a què fa referència l'article. 20.g) dels presents Estatuts.
  
r) En l'exercici de la seua activitat professional, els gestors administratius tindran el deure d'informar, aconsellar i assessorar els seus clients, als efectes del més eficaç desenvolupament del procediment administratiu en què tinga lloc la seua actuació, i haurà d'actuar en tot cas en règim de lliure competència.
  
s) Qualsevol altra obligació que es derive dels preceptes dels presents Estatuts, de l'Estatut Orgànic de la Professió o de qualsevol altra normativa que resulte aplicable a la professió de gestor administratiu.
  
Article 34
  
Els gestors administratius col·legiats tindran els següents drets corporatius:
  
a) Promoure, sol·licitar i realitzar tota classe de tràmits requerits per les lleis per a l'exercici de drets i compliment d'obligacions, davant de qualsevol òrgan de les administracions públiques, en interés i a sol·licitud de qualsevol persona natural o jurídica, amb excepció de les facultats reservades legalment a altres professions titulades.
  
b) Ser electors i elegibles per a càrrecs col·legials reglamentaris, els del Consell de Col·legis de les Comunitat Valenciana i els del Consell General, quan reunisca els requisits exigits en cada supòsit.
  
c) Acudir a la Junta de Govern en demanda d'empara i defensa dels seus drets o per a denunciar accions o omissions que causen menyscapte per a la integritat professional, així com per a denunciar qualsevol infracció d'estos Estatuts i les faltes de companyonia i competència deslleial que puguen produir-se en l'exercici de la professió.
  
d) A actuar professionalment amb tota llibertat i independència, sense altres limitacions que les imposades per les lleis o per les normes de l'ètica o deontologia professional.
  
e) Percebre els suplits i els honoraris corresponents a la seua actuació professional.
  
f) Rebre les distincions i honors a què es facen creditors i que atorga el Col·legi, el Consell Autonòmic o el Consell General.
  
g) Rebre les prestacions i ajudes en les condicions que establisca el Col·legi.
  
h) En defensa dels seus drets, el gestor administratiu podrà fer ús de quants remeis o recursos establisca la legislació vigent.
  
i) Assistir als actes organitzats pel Consell General, el Consell Autonòmic o el Col·legi.
  
j) Ser inclosos en les seccions col·legials que corresponguen a la seua especialitat professional, i en aquells servicis que puguen establir el Col·legi, el Consell de Col·legis de les Comunitat Valenciana o el Consell General.
  
k) Utilitzar els servicis col·legials que establisca el Col·legi, el Consell de Col·legis de la Comunitat Valenciana o el Consell General.
  
l) Els gestors administratius podran col·laborar amb l'administració Pública amb la finalitat d'agilitar la tramitació dels procediments i per a això, quan les circumstàncies d'estos així ho aconsellen, es podrà acordar entre els òrgans administratius competents i el Col·legi de Gestors Administratius l'adopció de les mesures procedents per a facilitar la presentació de documents, sense perjudici de les facultats administratives de compulsa que es podran exercitar sempre que s'estime procedent, i amb respecte als drets reconeguts al ciutadà.
  
m) Els col·legiats podran promoure la remoció dels càrrecs de la Junta de Govern mitjançant l'exercici de l'acció de censura i si és procedent de responsabilitat, davant de la Junta General extraordinària corresponent. Dita acció haurà de ser sol·licitada per escrit dirigit al president del Col·legi, almenys pel 25 per 100 del cens de col·legiats en exercici, amb expressió concreta de les causes i fonaments que motiven la petició. En els quinze dies següents el president convocarà la sol·licitada Junta General extraordinària, sense que en el seu orde del dia puga figurar una qüestió distinta a tractar. L'aprovació de la moció de censura requerirà el vot favorable de la majoria absoluta del cens total de col·legiats.
  
Article 35
  
Els gestors administratius tenen dret a una compensació econòmica pels servicis prestats. La retribució econòmica dels gestors administratius es fixarà en concepte d'honoraris sense estar sotmesa a aranzel.
  
La Junta de Govern del Col·legi publicarà les normes d'orientació d'honoraris professionals, i les revisarà periòdicament.
  
La Junta de Govern estarà obligada a emetre dictamen, si el sol·liciten, amb l'informe previ de la comissió corresponent, sobre qualsevol qüestió relativa als honoraris professionals.
  
La Junta de Govern quedarà obligada a mitjançar i resoldre en qualsevol qüestió que sobre honoraris professionals li siga sotmesa voluntàriament, tant pel col·legiat com pel particular reclamant.
  
CAPÍTOL III
  
DE L'EXERCICI PROFESSIONAL EN DESPATXOS
  
COL·LECTIUS I SOCIETATS PROFESSIONALS
  
Secció 1a
  
De les normes generals
  
Article 36
  
Els gestors administratius inscrits en este Col·legi, amb independència del dret a l'exercici lliure i personal de la professió, en la forma regulada en els presents Estatuts, prèvia autorització de la Junta de Govern, inscripció en el Registre Especial constituït a l'efecte, i després del pagament, si és procedent, de les quotes establides pel Col·legi, podran exercir la professió col·lectivament.
  
Article 37
  
No obstant això, els gestors administratius hauran d'exercir la professió de forma personal, inclús en aquells supòsits en què l'exercici professional el realitzen a través de formes col·lectives, sense cap interposició, de forma que la relació amb el client siga sempre intuitu personae.
  
Per a tal efecte hauran de fer constar el seu nom i cognoms, la seua condició de gestor administratiu i la utilització del logotip o escut de la professió en la forma que en cada moment establisca el Col·legi o el Consell General.
  
El gestor administratiu només podrà establir, dins de la seua demarcació col·legial, un despatx-sucursal. I en el supòsit d'obrir-ne altre o altres, se li exigirà que en ests tinga un gestor administratiu col·legiat, unit al titular per contracte laboral, social o de col·laboració.
  
Article 38
  
Complint els requisits establits en els presents Estatuts, els col·legiats podran exercir la professió al servici d'entitats de forma col·lectiva o a través de societats professionals o instrumentals.
  
Secció 2a
  
De l'exercici professional al servici d'entitats
  
Article 39
  
Els gestors administratius podran prestar els seus servicis professionals a qualsevol tipus d'entitats, i als seus associats, sempre que es complisquen amb els requisits següents:
  
a) El gestor administratiu actuarà al servici d'una sola d'estes entitats, i es considerarà este despatx com a sucursal, en cas de tindre un altre despatx principal obert en la circumscripció del Col·legi.
  
b) Haurà de tindre residència efectiva, que permeta el compliment de l'obligació d'exercici personal de la professió, prevista en el presents Estatuts.
  
c) Disposar de local independent, on desenvolupar la seua activitat professional, dins del domicili on radica l'entitat.
  
d) Presentar, per a la seua aprovació per la Junta de Govern, còpia del contracte subscrit amb l'entitat.
  
e) Fer constar, en tots els actes i documents que intervinga el gestor administratiu, el seu cognom, condició professional i segell.
  
Secció 3a
  
Dels despatxos col·lectius
  
Article 40
  
Els gestors administratius podran agrupar-se, per a l'exercici professional, en un sol despatx col·lectiu; en eixe cas minutaran cada un els servicis professionals prestats als seus respectius clients, seguint les següents prescripcions:
  
a) Tots ells hauran de constar com col·legiats en exercici.
  
b) Podran anunciar-se individual o col·lectivament, seguint les normes generals i col·legials sobre publicitat.
  
c) Els caldrà el permís de la Junta de Govern.
  
Secció 4a
  
De les societats professionals i instrumentals
  
Article 41
  
Els gestors administratius podran exercir la professió a través de societats professionals i de societats instrumentals professionals.
  
S'entén per societats professionals aquelles societats que tenen per objecte l'exercici comú d'activitats professionals, i que estan constituïdes per distints professionals, amb titulació universitària o oficial, i inscrits en el seu corresponent col·legi professional.
  
S'entén per societats instrumentals professionals, o de mitjans, aquella que té com a finalitat dotar a un grup professional dels mitjans i infrastructures necessaris per a l'exercici de la professió, i que estan constituïdes per professionals, en el sentit indicat en el paràgraf anterior, i per no professionals inversors.
  
1. Les societats professionals, en què participen els gestors administratius, hauran de reunir els següents requisits:
  
a) Podran revestir qualsevol forma societària prevista en les lleis.
  
b) Únicament podran tindre com a objecte social l'exercici de les activitats professionals dels socis integrants, i lògicament entre elles les que componen l'activitat del professional gestor administratiu.
  
c) Les activitats dels professionals intervinents no han de resultar incompatibles, d'acord amb les seues respectives regulacions.
  
d) El gestor, o gestors administratius intervinents, podran tindre qualsevol tipus de participació en la societat.
  
e) El gestor administratiu participarà, en igual proporció que la seua participació en el capital social, en l'òrgan d'administració de la societat.
  
f) El contracte de societat professional haurà sempre de figurar en escriptura pública.
  
g) El contracte social haurà de sotmetre's al control i aprovació de la Junta de Govern i procedir a la seua inscripció en el Registre Especial Col·legial de Societats Professionals.
  
h) La Junta de Govern revisarà l'adequació del contracte de societat a les exigències dels presents Estatuta i a les normes de deontologia professional, i donarà, si és procedent, la seua aprovació. La denegació podrà ser recorreguda pel col·legiat, conforme al que establix l'article 15 dels presents Estatuts.
  
Per a sol·licitar l'autorització col·legial i la inscripció en el referit Registre, s'haurà d'aportar: 1) còpia autèntica de l'escriptura del contracte social; 2) alta en l'Impost d'Activitats Econòmiques de la societat; 3) justificant del número d'identificació fiscal; 4) justificant d'haver satisfet al Col·legi la quota corresponent d'inscripció de la societat, que se li tornarà en cas de denegació; 5) qualsevol altre document o requisit que la Junta de Govern considere necessari per a garantir l'exercici personal de la professió.
  
i) Qualsevol canvi produït en el contracte de societat, en l'administració d'esta, en la participació dels seus components, o la seua liquidació, haurà de ser comunicat al Col·legi, en el termini màxim de tres mesos, per a la seua corresponent anotació en el Registre Especial de Societats Professionals.
  
j) La societat professional respondrà solidàriament amb el gestor administratiu de la responsabilitat professional en què poguera este incórrer.
  
k) La separació dels socis professionals de la societat constituïda per temps indeterminat podrà produir-se en qualsevol moment, subjecta a les exigències de la bona fe. En el cas que la constitució s'haguera produït per temps determinat, només podrà separar-se el soci quan es donen les causes previstes per a això en el contracte social, o concórrega justa causa. La separació no alliberarà el soci de la responsabilitat que poguera exigir-se-li, d'acord amb l'orde precedent.
  
l) En el supòsit en què un soci infringira greument els seus deures socials, o amb el seu comportament pertorbara el bon funcionament de la societat professional, podrà ser exclòs de la societat per acord de la Junta General de Socis, i si este tinguera un capital social superior al 25% requerirà, a més, resolució judicial ferma, quedant els drets del soci suspensos des de l'acord de l'Assemblea.
  
2) Les societats instrumentals professionals, en què participen els gestors administratius, hauran de reunir els requisits següents:
  
a) La forma de la societat haurà de ser necessàriament civil o mercantil.
  
b) L'objecte social haurà d'incloure necessàriament l'activitat professional de Gestoria Administrativa.
  
c) El percentatge de la participació en el capital social del professional o grup professional, entre els que es troba inclòs el gestor administratiu participant de la societat, serà del 51%.
  
.d) Els professionals pertanyents a la societat hauran de participar en l'administració de la mateixa de forma majoritària, i correspondran, proporcionalment, amb la seua participació social.
  
e) Els gestors intervinents en la societat hauran de tindre la condició d'exercidors, i estar al corrent en el compliment individual de les seues obligacions professionals i col·legials.
  
f) La societat haurà d'abonar la quota col·legial d'ingrés i trimestral que establisca la Junta de Govern.
  
g) En el cas de societats anònimes les accions seran nominatives.
  
h) La denominació social podrà ser objectiva o subjectiva, i esta última haurà d'incloure el cognom o cognoms dels professionals components.
  
i) Així mateix, li són d'aplicació a estes societats el que establixen els apartats g), h) i i) de l'article precedent.
  
CAPÍTOL IV
  
DE L'ACTUACIÓ D'OFICI
  
Article 42
  
La Junta de Govern del Col·legi establirà un torn especial entre els col·legiats, amb més d'un any d'exercici en la professió, per a actuar gratuïtament a favor de les persones físiques que ho sol·liciten al Col·legi, i que es troben compresos en alguna de les condicions següents:
  
a) Que el sol·licitant obtinga com a ingressos, per qualsevol concepte, una quantitat inferior al salari mínim interprofessional.
  
b) Aquells altres supòsits, que en atenció a les circumstàncies concretes, decidisca la Junta de Govern, i que resulten mereixedors de l'actuació d'ofici.
  
CAPÍTOL V
  
DELS EMPLEATS DE LES GESTORIES ADMINISTRATIVES
  
Article 43
  
De conformitat amb el que establix l'article 31, els gestors administratius podran auxiliar-se, tant dins de les seues oficines com per a la realització d'operacions materials pròpies de les gestions que els encomanen, d'empleats autoritzats, que actuaran en tot cas sota la seua direcció, vigilància i responsabilitat.
  
Els gestors administratius podran designar lliurement els seus empleats auxiliars, que hauran de reunir els requisits exigits per la legislació laboral general i l'especial que els siga aplicable i els de no estar compresos en cap de les incompatibilitats establides per als gestors administratius en els presents Estatuts.
  
Article 44
  
Als empleats dels gestors administratius, i a petició d'estos últims, se'ls expedirà pels col·legis respectius una acreditació que certifique la seua condició.
  
TÍTOL TERCER
  
DE L'ORGANITZACIÓ COL·LEGIAL
  
CAPÍTOL I
  
DELS ÒRGANS COL·LEGIALS
  
Article 45
  
El Col·legi actuarà mitjançant:
  
a) La Junta General de Col·legiats.
  
b) La Junta de Govern.
  
c) Les delegacions col·legials.
  
CAPÍTOL II
  
DE LES JUNTES GENERALS DE COL·LEGIATS
  
Article 46
  
La Junta General de Col·legiats estarà constituïda per tots els integrants del cens col·legial que assistisquen a la convocatòria.
  
La Junta General de Col·legiats, com a òrgan suprem de la voluntat col·legial en els assumptes propis de la seua competència, d'acord amb les disposicions d'estos Estatuts, i sense més limitacions que les legalment establides, adoptarà acords que, vàlidament adoptats, obliguen inclús als dissidents o absents.
  
Tots els col·legiats, en el ple exercici dels seus drets corporatius, podran assistir amb veu i vot a les juntes generals.
  
Les juntes generals, del Col·legi Oficial de Gestors Administratius de València, tindran el caràcter d'ordinari i extraordinari.
  
Article 47
  
Les juntes generals ordinàries hauran de celebrar-se en el primer trimestre de cada any.
  
Article 48
  
En les juntes generals ordinàries es tractarà:
  
a) De l'aprovació, després de la seua lectura, de l'acta de la Junta anterior.
  
b) Sobre la renovació de càrrecs de la Junta de Govern, quan haguera de tindre lloc, així com la suplència de les vacants produïdes en l'òrgan de govern
  
c) Conéixer de la Memòria anual, en què s'informarà de la labor col·legial realitzada durant l'exercici precedent.
  
d) Aprovar, si és procedent, la gestió dels membres de la Junta de Govern i la liquidació de comptes de l'exercici anterior.
  
e) De l'aprovació, si és procedent, del projecte de pressupost per a l'exercici següent. Si resultara aprovat, s'elevarà, per al seu visat, al Consell Autonòmic, i si és procedent, al General.
  
f) Així com totes aquelles propostes que formule la Junta de Govern sobre assumptes col·legials i professionals, que no corresponguen ser tractades en Junta General extraordinària.
  
g) Torn obert de precs i preguntes.
  
Article 49
  
Les juntes generals extraordinàries se celebraran sempre que ho considere necessari la Junta de Govern, o quan ho sol·liciten, mitjançant escrit dirigit a esta, un nombre de col·legiats equivalent, com a mínim, al 20 per 100 dels que constituïsquen el cens col·legial, fent-se expressa menció del motiu o motius pels quals se sol·licita la convocatòria de la dita Junta, i no podent tractar-se en les mateixes més que sobre els punts que figuren en l'orde del dia establit pels sol·licitants.
  
La celebració de les juntes generals extraordinàries, degudament sol·licitades pels col·legiats, hauran de celebrar-se dins dels trenta dies naturals següents a la presentació de la sol·licitud, i seguir-se per a la seua convocatòria les normes generals.
  
Article 50
  
En les juntes generals extraordinàries es tractarà:
  
a) Aprovació i modificació dels Estatuts del Col·legi.
  
b) Creació, modificació, suspensió temporal i cessament dels servicis professionals centralitzats a càrrec del Col·legi o de les seues delegacions.
  
c) Autorització a la Junta de Govern per a adquirir o cedir, per qualsevol títol, així com per a establir qualsevol gravamen sobre béns immobles que afecten al patrimoni col·legial.
  
d) Censurar la gestió de la Junta de Govern, d'algun dels seus membres o de les seues delegacions, comissions i seccions, que formen part de l'organització col·legial.
  
e) Aprovació de derrames i quotes extraordinàries a càrrec dels col·legiats, que no hagueren sigut incloses en els pressuposts anuals.
  
f) La fusió, absorció, segregació o canvi de denominació del Col·legi.
  
g) La dissolució del Col·legi, en l'acord de la qual hauran de ser anomenats els liquidadors.
  
Article 51
  
Les juntes generals hauran de ser convocades mitjançant papereta rubricada pel secretari de la Junta de Govern, amb expressió del lloc, dia i hora on haja de celebrar-se, i s'indicarà si és en primera, segona, o única convocatòria, segons ho determine facultativament la Junta de Govern, l'orde del dia, així com els càrrecs de la Junta de Govern que, si és procedent, s'hagen de proveir per renovació o vacant.
  
Dita citació es dirigirà al domicili professional de cada col·legiat, amb quinze dies d'antelació com a mínim, durant els quals els col·legiats podran examinar en secretaria del Col·legi, i en hores d'oficina, la documentació relativa als assumptes que hagen de ser sotmesos a deliberació en la Junta General convocada. La referida convocatòria serà exposada, també amb quinze dies d'antelació, al tauler d'anuncis de tots els locals col·legials.
  
Article 52
  
En el supòsit en què facultativament la Junta de Govern haguera decidit convocar la Junta General mitjançant dues convocatòries, primera i segona, el «quòrum» per a la vàlida constitució de la primera serà el de la majoria absoluta del cens col·legial.
  
Si no existira «quòrum», la segona seria convocada, almenys, vint-i-quatre hores després de les assenyalades per a la primera, i quedaria constituïda legítimament amb qualsevol que fóra el nombre d'assistents.
  
En el cas que la Junta de Govern haguera decidit formular convocatòria única, esta quedarà vàlidament constituïda, siga quin siga el nombre dels seus assistents.
  
Article 53
  
Els acords s'adoptaran per majoria simple de vots dels assistents i decidirà els empats el vot diriment del president.
  
Article 54
  
El president dirigirà els debats, concedirà en les discussions dos torns en pro i dos en contra de la proposició que es tracte, i una vegada esgotats estos, la proposta serà sotmesa a votació, podent intervindre abans d'ella el president.
  
Si la importància o gravetat de l'assumpte ho requerira, el president podrà ampliar el nombre de torns, i concedir la paraula per a rectificacions o al·lusions, que hauran de limitar-se al punt concret que els motive i, alhora, que establisca la mesa.
  
En el curs del debat, el president concedirà i retirarà la paraula, cridarà a l'orde els col·legiats que s'excedisquen en el seu al·legat i no se cenyisquen a l'assumpte debatut, o falten el respecte a la seua autoritat, a la Junta General o algun col·legiat, podent arribar a retirar-li la paraula i inclús a expulsar-lo de l'Assemblea.
  
Article 55
  
Les votacions podran ser a mà alçada, nominals, públiques o secretes. Seran nominals quan ho sol·licite la tercera part dels assistents, i secretes, mitjançant papereta, quan ho sol·licite la majoria dels assistents o ho dispose el president de conformitat amb la mesa, si esta considera que la qüestió debatuda pot afectar a l'honorabilitat d'algun col·legiat, o per concórrer, al seu parer, altres circumstàncies d'especial naturalesa.
  
El vot dels col·legiats en exercici tindrà doble de validesa que el dels qui no exercisquen.
  
Els acords obligaran tots els col·legiats des del moment de la seua adopció, inclús als dissidents i absents.
  
Únicament, en el cas que la Junta de Govern, després d'informe de l'assessor jurídic, si n'hi haguera, considerara que l'acord de la Junta General és contrari a les lleis o als Estatuts, podrà suspendre la seua execució i interposar recurs corporatiu contra el mateix, en el termini de trenta dies naturals, davant del Consell Autonòmic de Col·legis Oficials de Gestors Administratius de la Comunitat Valenciana, a fi que este dicte la resolució pertinent.
  
Contra la resolució expressa o tàcita del Consell Autonòmic cabrà el recurs contemplat en l'article 15 dels presents Estatuts.
  
CAPÍTOL III
  
DE LA JUNTA DE GOVERN
  
Secció 1a
  
De la seua composició
  
Article 56
  
La Junta de Govern del Col·legi estarà integrada per un president, un vicepresident, un secretari, un vicesecretari, un tresorer, un comptador i el nombre de vocals que determine la Junta de Govern, sense que en cap cas puga excedir de nou. Independentment d'este nombre, seran considerats com a vocals nats els delegats col·legials.
  
Secció 2a
  
De les funcions dels seus components
  
Article 57
  
Són funcions del president
  
a) La representació oficial del Col·legi en totes les relacions d'este amb els poders públics, entitats, corporacions i personalitats de qualsevol altre orde.
  
b) La presidència de les juntes de Govern i les juntes generals, així com totes les comissions i actes a què assistisca, dirigint els debats i en les votacions dirimint els empats amb el seu vot de qualitat.
  
c) La funció correccional reservades a la seua autoritat.
  
d) Ostentar la Presidència consumada de la Germandat de Sant Gaietà i de la Germandat de Socors Mutus, així com de totes les seccions o comissions creades, o que es creen al si del Col·legi.
  
e) Expedir els lliuraments per a les inversions, designar els torns d'ofici, així com els perits que sol·liciten els tribunals de Justícia.
  
f) Conformar, amb el seu vist-i-plau, les actes i certificats expedits pel secretari de la Junta de Govern.
  
g) Adoptar, en nom del Col·legi, qualsevol resolució que fóra precisa, en moment que no poguera actuar la Junta de Govern, i donar compte d'esta en la primera sessió que celebre.
  
h) S'esforçarà a mantindre amb tots els companys una relació de protecció i consell, i procurarà que el seu zel constituïsca una alta tutela moral que empare els dèbils i desatesos, assessore als inexperts, canalitze als extraviats i corregisca als contumaços, de tal sort que la seua rectitud, la seua severitat i el seu afecte, siguen exemple per a tots.
  
Article 58
  
Són funcions del vicepresident substituir el president, assumint les seues funcions en cas d'absència, malaltia, abstenció, recusació o vacant.
  
Article 59
  
Són funcions del secretari
  
a) Redactar les actes de les juntes generals i juntes de Govern.
  
b) Portar els llibres necessaris per a l'adequat control i servici del Col·legi, dels quals hi haurà d'existir, almenys, el de Col·legiats, Seccions, Registre de Societats, Registre de Títols, el de Correccions Disciplinàries, i el d'Entrades i Eixides, per a documents i correspondència.
  
c) Redactar i dirigir les comunicacions de citació per a tots els actes del Col·legi, amb la deguda antelació i seguint les instruccions del president.
  
d) Rebre i donar compte el president de totes les sol·licituds i comunicacions que es reben en el Col·legi.
  
e) Lliurar, amb el vist-i-plau del president, certificats.
  
f) Dirigir i organitzar les oficines col·legials, ostentant la direcció de personal.
  
g) Tindre al seu càrrec l'arxiu i segell del Col·legi.
  
Article 60
  
Són funcions del vicesecretari substituir el secretari, assumint les seues funcions en cas d'absència, malaltia, abstenció, recusació o vacant.
  
Article 61
  
Són funcions del tresorer
  
a) Materialitzar la recaptació i custòdia de fons col·legials.
  
b) Pagar els lliuraments que expedisca el president.
  
c) Informar periòdicament a la Junta de Govern del compte d'ingressos i despeses i marxa del pressupost.
  
d) Formalitzar anualment els comptes de l'exercici econòmic vençut.
  
e) Redactar els pressuposts anuals que la Junta de Govern ha de presentar a l'aprovació de la Junta General ordinària.
  
f) Ingressar i retirar fons dels comptes bancaris, conjuntament amb el president o el comptador.
  
g) Portar un inventari minuciós del patrimoni col·legial, del qual és administrador.
  
h) Controlar la comptabilitat i verificar la caixa.
  
i) Cobrar els interessos i rendes del capital del Col·legi.
  
Article 62
  
Són funcions del comptador
  
a) Intervindre en les operacions de tresoreria.
  
b) Auxiliarà el tresorer en la confecció de comptes, balanços i pressuposts.
  
c) Substituir el tresorer, assumint les seues funcions en cas d'absència, malaltia, abstenció, recusació o vacant.
  
d) Ostentar signatura mancomunada, amb ell per a la disposició de fons col·legials.
  
e) I, així mateix, aquelles que li siguen assignades pel president.
  
Article 63
  
Són funcions dels vocals.
  
Els vocals portaran a terme els servicis i comeses que el president i la Junta de Govern els encomanen i efectuaran les substitucions que els corresponguen.
  
Secció 3a
  
De la seua elecció
  
Article 64
  
Els membres de les juntes de Govern seran elegits per la Junta General entre els col·legiats, en exercici o no, sense que el nombre d'estos últims puga superar el 20% dels membres totals de la Junta, que no hagen sigut sancionats, durant els cinc anys anteriors a l'elecció per faltes en l'exercici de la professió de gestor administratiu, i hauran de tindre una antiguitat en la professió de cinc anys, per al càrrec de president i de tres per a la resta dels membres de dita Junta.
  
La duració del mandat serà de quatre anys, i es renovarà per meitat cada dos. En el primer torn es renovaran els càrrecs de president, vicesecretari, tresorer i els vocals 1, 3, 5, 7 i 9; en el segon torn es renovaran els càrrecs de vicepresident, secretari, comptador i els vocals 2, 4, 6 i 8. Queda autoritzada la reelecció, sense cap limitació.
  
Article 65
  
Els aspirants, a ocupar els càrrecs de la Junta de Govern, hauran de presentar en la secretaria del Col·legi una proposta de candidatura, subscrita pels aspirants i deu col·legiats més amb dret a vot, almenys amb deu dies d'antelació a la data de l'elecció.
  
Article 66
  
La Junta de Govern, en sessió extraordinària, que tindrà lloc l'endemà del tancament del termini de presentació de candidatures, acordarà la proclamació d'aquells candidats que reunixen les condicions estatutàries i reglamentàries exigibles, i publicarà el seu nom en el tauler d'anuncis del Col·legi.
  
Els acords de la Junta de Govern, sobre exclusió de candidats, seran impugnables pel candidat exclòs en la forma establida en l'article 15.
  
Article 67
  
L'elecció dels càrrecs de la Junta de Govern s'efectuarà mitjançant votació directa i secreta dels col·legiats. Tots els col·legiats amb dret a vot podran votar la totalitat dels càrrecs que isquen a elecció, i es computaran els vots dels col·legiats en exercici amb doble valor dels emesos pels no en exercici. El dia assenyalat per a les eleccions, abans de procedir a l'inici de la votació, es constituirà la Mesa, sota el control de la qual es desenvoluparen els actes electorals. Serà presidida pel president del Col·legi o per qui el substituïsca, assistit pel secretari, o dos membres de la Junta de Govern, a més dels interventors escrutadors que, en nombre d'un, hagen sigut designats per cada candidatura.
  
Cap candidat podrà formar part de la Mesa Electoral.
  
Constituïda la Mesa Electoral, el president indicarà l'inici de la votació. Una vegada conclosa esta, es realitzarà l'escrutini, que serà públic, i els electors podran examinar les paperetes que donen lloc a algun dubte abans de proclamar-se els elegits.
  
En les paperetes electorals, el model de les quals serà establit per la Junta de Govern, es consideraran nuls els noms il·legibles, els que no determinen clarament a quin candidat atorguen el seu suport, i el de les persones que no siguen candidats, sense que per això quede afectada la validesa dels altres noms que consten en la papereta i reunisquen les degudes condicions. El president, o qui el substituïsca, extraurà i llegirà les paperetes una per una, les quals podran ser examinades pels interventors.
  
Finalitzat l'escrutini, el president anunciarà el resultat i proclamarà electes a aquells candidats que hagen obtingut un nombre més gran de vots. En cas d'empat es proclamarà el de major antiguitat en el Col·legi.
  
Article 68
  
En l'elecció dels candidats a la Junta de Govern, els col·legiats podran utilitzar el sistema d'emissió de vot per correu, subjecte a les següents prescripcions:
  
a) Hauran d'indicar en la papereta, de forma clara, el càrrec o els càrrecs que es voten i faran constar, tot seguit, el nom del candidat a qui atorguen el seu vot.
  
b) Hauran de trametre per correu certificat, o missatgeria, un sobre, en l'exterior del qual es faça constar ?Únicament als Efectes d'Elecció de Càrrecs?. L'esmentat sobre inclourà una carta de tramesa subscrita pel col·legiat, en què figure, estampat, el segell professional i la seua signatura, i adjuntarà una fotocòpia del seu DNI i del seu carnet professional.
  
En l'indicat sobre s'inclourà un sobre tancat contenint la papereta de vot.
  
Seran admeses per a les eleccions les cartes que arriben a la Mesa Electoral fins al moment que, a través d'esta, es declare tancada la votació. El president, o qui el substituïsca, les introduirà una a una en l'urna i el secretari anotarà els noms dels votants en la llista corresponent.
  
Secció 4a
  
De les actes i notificacions
  
Article 69
  
Les Actes de les juntes generals electorals seran signades pel president, o qui el substituïsca, i el secretari de la Junta de Govern i els interventors, on es farà constar: el compliment dels requisits estatutaris i legals de la convocatòria; proclamació de candidats i citació per a la Junta; la composició de la Mesa; l'hora d'inici i fi de la votació; la relació de votants, inclosos els qui van emetre el seu vot per correu i amb dita indicació; les incidències, si les hi haguera hagut; les paperetes rebutjades, amb descripció de la raó per la qual no van ser admeses, i el resultat de l'escrutini.
  
Article 70
  
En el termini de cinc dies, des de la constitució de les òrgans de Govern, caldrà comunicar la composició d'estos, i el compliment dels requisits legals de la seua elecció, a la Conselleria de la Presidència i de les Administracions Públiques de la Comunitat Valenciana, a través del Consell de Col·legis Autonòmic, i al Ministeri de les Administracions Públiques, a través del Consell General, en compliment del deure de comunicació.
  
Article 71
  
En el supòsit que es produïra una vacant en la Junta de Govern, el president tindrà facultat per a proveir-la interinament fins que es produïsca la pròxima Junta General ordinària, on eixirà dita vacant a elecció, i se seguirà el procediment establit en els articles precedents.
  
Secció 5a
  
Dels cessaments
  
Article 72
  
Els membres de la Junta de Govern del Col·legi cessaran per les causes següents:
  
a) Per la falta de concurrència dels requisits exigits pels Estatuts, per a l'acompliment del càrrec.
  
b) Per expiració del terme per als quals van ser elegits o designats interinament.
  
c) Per renúncia de l'interessat.
  
d) Per falta d'assistència injustificada a tres sessions consecutives o sis en el terme d'un any.
  
e) Per aprovació de la moció de censura promoguda contra ell.
  
f) Per mort.
  
Secció 6a
  
Dels tractaments i honors
  
Article 73
  
El president tindrà el tractament d'il·lustríssim.
  
El president i els membres de la Junta de Govern usaran en els actes oficials, com a distintiu de la seua personalitat, les medalles amb cordó, penjades al coll, que acrediten la seua condició.
  
Les medalles amb cordó s'utilitzaran, únicament, mentre es pertanga a la Junta de Govern. D'altra banda, es podran usar les de solapa en tot moment, inclús després de cessar en el càrrec.
  
Secció 7a
  
De les funcions de la Junta de Govern
  
Article 74
  
Correspon a la Junta de Govern.
  
a) La representació del Col·legi serà exercida pel president, a qui el substituirà el vicepresident. En cas d'impossibilitat d'estos dos, la representació serà exercida per la persona que la pròpia Junta de Govern designe entre els seus membres.
  
b) Exercir l'autoritat col·legial en tots els assumptes de la competència del Col·legi.
  
c) Complir i fer complir les disposicions legals que afecten el Col·legi o els seus col·legiats, així com complir i fer complir els acords de la Junta General.
  
d) Redactar la memòria i el projecte anual de pressuposts col·legials, els quals se sotmetran a l'aprovació de la Junta General i al visat del Consell Autonòmic.
  
e) Redactar l'estat i liquidació de comptes de cada exercici econòmic.
  
f) Convocar les juntes generals, ordinàries i extraordinàries.
  
g) Dictar els acords que procedisquen en les matèries sotmeses a la seua competència per estos Estatuts i la resta de disposicions.
  
h) La custòdia i Administració dels béns i recursos del Col·legi, així com la inversió dels fons que no foren necessaris per atendre les previsions pressupostàries corrents.
  
i) Conéixer totes les matèries que li sotmeten els seus col·legiats, sense perjudici dels recursos que contra els seus acords procedisquen.
  
j) Modificar la composició i funcions de la Junta de Govern i de les delegacions col·legials, amb subjecció al que puga establir la legislació en matèria de col·legis professionals.
  
k) Dictaminar sobre les minutes d'honoraris professionals que li foren requerides.
  
l) Vetlar perquè l'actuació professional dels col·legiats es desenvolupe dins dels paràmetres de l'ètica i deontologia professional, tant en la seua relació amb l'administració, com amb els seus companys o amb els seus clients.
  
m) Conéixer dels expedients informatius, disciplinaris i honorífics que siguen incoats, i designar, entre els seus membres, instructor i secretari.
  
n) Crear les comissions col·legials, amb els seus registres col·legials corresponents, que resultaren convenients per al millor compliment de les seues finalitats.
  
o) Nomenar, suspendre i acomiadar als empleats del Col·legi.
  
p) Emparar als col·legiats en tots els seus drets col·legials.
  
q) Organitzar tots els actes formatius i culturals, amb la finalitat de fomentar la seua màxima capacitació col·legial.
  
r) Resoldre sobre les sol·licituds d'incorporació col·legial, així com la suspensió i baixa de la condició de col·legiat.
  
s) Exercir la facultat disciplinària entre els col·legiats, així com promoure qualsevol acció judicial, davant de qualsevol jurisdicció, en defensa dels drets corporatius, i especialment aquelles que tinguen com a finalitat la persecució de l'intrusisme professional.
  
t) Mantindre la relació i coordinació necessària amb el Consell de Col·legis Oficials de Gestors Administratius d'esta comunitat i el Consell Nacional.
  
Secció 8a
  
De les reunions
  
Article 75
  
Les Juntes de Govern podran constituir-se en Ple i en Comissió Permanent. Integren el Ple la totalitat dels seus membres, enumerats en l'article 56, que hauran de reunir-se, almenys, una vegada al trimestre. La Comissió Permanent estarà integrada pel president, vicepresident, secretari, vicesecretari, tresorer i comptador o vocals que, nomenats pel president, respectivament, els substituïsquen en cas d'absència o malaltia, i haurà de reunir-se, convocada pel seu president, quan calguera tractar de qüestions importants i urgents.
  
Facultativament la Junta de Govern podrà anomenar un lletrat assessor, que assistirà a les Juntes amb veu, però sense vot.
  
Article 76
  
Les juntes de Govern, a més del que preveu l'article 75, es reuniran, quan el president jutge convenient convocar-la, o a sol·licitud d'un nombre de membres igual a un terç dels seus components. En estos dos casos la reunió haurà de convocar-se dins de les quaranta-vuit hores següents a la formulació de la sol·licitud, i esta haurà de tindre lloc en els vuit dies següents.
  
Article 77
  
Les actes de les juntes generals i de Govern es transcriuran, separadament, en dos llibres, les quals podran estar formats per fulls informatitzats, legalitzats pel Consell Autonòmic, que a l'efecte i amb caràcter obligatori es portaren en el Col·legi. Estes seran signades pel president i pel secretari, o pels qui hagueren exercit les seues funcions en la Junta de que es tracte.
  
CAPÍTOL IV
  
DE LES DELEGACIONS COL·LEGIALS
  
Article 78
  
Les delegacions col·legials estaran integrades per un delegat, subdelegat, tresorer, secretari, vicesecretari i comptador, designats i remoguts lliurement per la Junta de Govern del Col·legi de València, a proposta de la delegació corresponent.
  
El mandat dels càrrecs esmentats serà de quatre anys, i es renovarà, a parts iguals, cada dos; corresponent en el primer torn de renovació al delegat, vicesecretari i tresorer, i en el segon al subdelegat, secretari i comptador, i podrà recaure la designació sobre els mateixos, sense cap limitació.
  
Es reunirà obligatòriament una vegada al trimestre. De la mateixa manera, hauran de reunir-se a sol·licitud del seua delegat o d'un terç dels seus components. En estos dos casos, es convocarà en les quaranta-vuit hores següents a la sol·licitud, i la reunió tindrà lloc en els vuit dies següents.
  
Traslladaran a la Junta de Govern, en el terme de deu dies naturals, els acords i resolucions adoptats.
  
Article 79
  
Els col·legiats, adscrits a la demarcació de la respectiva delegació col·legial, es reuniran quan siguen convocats pel delegat o pel president del Col·legi, si és procedent, i com a mínim una vegada a l'any, per tractar els assumptes concernents al seu àmbit territorial.
  
La Junta de Govern podrà convocar reunió dels col·legiats que pertanguen a la demarcació d'una delegació col·legial, quan ho sol·licite per escrit un nombre equivalent a la tercera part del cens de col·legiats de la demarcació de la delegació i mencione expressament el motiu o els motius pels quals se sol·licita. En esta hauran de tractar-se exclusivament els assumptes objecte de la convocatòria.
  
Article 80
  
Per a ser anomenat delegat col·legial serà condició necessària, per raó del seu caràcter de vocals nats de la Junta de Govern que els conferixen els presents Estatuts, reunir els requisits exigits per a ser membre de la Junta de Govern.
  
Article 81
  
Correspon a les delegacions col·legials:
  
a) Vetlar perquè els col·legiats observen els principis ètics i deontològics, tant en la seua relació amb l'administració, com amb els companys i els clients.
  
b) Desenvolupar i fomentar, dins de l'àmbit territorial de la delegació, activitats culturals i formatives, i, alhora, recollir les peticions i suggeriments dels col·legiats, per traslladar-los a la Junta de Govern.
  
c) Nomenar les comissions o seccions de col·legiats que es consideren necessàries per al millor compliment dels objectius col·legials.
  
d) Executar els acords de la Junta General i de la Junta de Govern, en allò que afecte les seues delegacions col·legials.
  
Article 82
  
En l'exercici de les seues funcions, els delegats-col·legials actuaran sempre d'acord amb la Junta de Govern Col·legial.
  
En cap cas podrà dirigir-se directament als organismes superiors de la professió i caldrà que ho facen través de la Junta de Govern del Col·legi de què depenen.
  
De la mateixa manera, s'abstindran de qualsevol actuació en aquells assumptes que tinguen caràcters generals o que puguen afectar la professió, sense plantejar abans el cas a la Junta de Govern, a fi que, per mediació seua, es prenga l'acord adient.
  
Article 83
  
Correspon als delegats de la Junta de Govern, a les localitats on existisquen delegacions, la representació del Col·legi davant de les autoritats i organismes administratius del seu àmbit i davant dels gestors administratius que exercixen en la seua demarcació. Igualment ostenteran la representació dels col·legiats davant el Col·legi.
  
Pel seu conducte es tramitaran totes les comunicacions entre col·legiats i Col·legi, i per delegació de la Junta de Govern podran exercir totes les facultats que a estes corresponguen en la localitat o província de la seua delegació.
  
CAPÍTOL V
  
DE LES COMISSIONS COL·LEGIALS
  
Article 84
  
La Junta de Govern, per a la major eficàcia en el desenvolupament de les seues funcions, podrà constituir comissions, que actuaran per delegació d'esta en l'estudi i tramitació dels assumptes que li siguen encomanats. Dites comissions seran:
  
a) La Comissió de Justícia, Deontologia i Intrusisme. Correspon a esta comissió el rebre, analitzar i tramitar totes les queixes que siguen rebudes, bé de professionals, bé de particulars, per suposades faltes comeses pels gestors administratius en l'exercici de la professió, així com tot el que es referix a l'intrusisme professional. Qualsevol reclamació donarà lloc a un expedient informatiu que acabarà amb proposta d'arxiu, d'incoació d'expedient disciplinari o d'actuació jurisdiccional, que resoldrà la Junta de Govern. Esta comissió estarà potestativament auxiliada pel lletrat assessor del Col·legi i un detectiu privat, si n'hi haguera.
  
b) La Comissió de Publicitat i Imatge Professional. Correspon a esta comissió les iniciatives per a potenciar públicament la professió de gestor administratiu i del propi Col·legi. Esta Comissió serà assessorada, potestativament, per un creatiu publicista. Així mateix informarà a la Junta de Govern sobre aquells projectes de publicitat presentats pels col·legiats per a la seua aprovació.
  
c) La Comissió de Registres, Notaries i Hisenda. Correspon a esta Comissió el seguiment i control de tot el que es referix a les gestions d'escriptures públiques i la seua liquidació impositiva, i tots els estudis que es pogueren realitzar amb la finalitat de millorar i agilitar els tràmits davant de dits organismes, recollint les iniciatives i queixes dels col·legiats d'esta comissió.
  
d) La Comissió de Trànsit. Correspon a esta Comissió el seguiment i control de les gestions realitzades en la Delegació Provincial de Trànsit, i la seua relació amb les autoritats administratives amb la finalitat de millorar i agilitar els tràmits davant del dit òrgan oficial, els recursos i funcionaments de servicis centralitzats, així com, recollir les iniciatives i queixes dels col·legiats que tramiten davant de dita entitat.
  
e) La Comissió de Transports. Correspon a esta Comissió el seguiment i control, de les gestions realitzades en la Direcció General de Transports de la Conselleria d'Obres Públiques, Urbanisme i Transports, i la seua relació amb les autoritats administratives, amb la finalitat de millorar i agilitar els tràmits davant del dit òrgan oficial, així com recollir les iniciatives i queixes que tramiten els col·legiats davant de la dita entitat.
  
f) La Comissió d'Indústria. Correspon a esta Comissió el seguiment i control de les gestions realitzades en la Direcció General d'Indústria i Energia de la Conselleria d'Ocupació, Indústria i Comerç, i la seua relació amb les autoritats administratives, amb la finalitat de millorar i agilitar els tràmits davant dit òrgan oficial, així com recollir les iniciatives i queixes que els col·legiats que es tramiten davant de dita entitat.
  
g) La Comissió d'Ajuntaments, Assegurances Socials, Armes de Caça i diversos. Correspon a esta Comissió la relació amb els ajuntaments en orde a l'adequada col·laboració i la proposició d'agilitació dels tràmits municipals, la seua informatització a través dels despatxos dels gestors administratius, el relatiu a la relació amb els distints organismes de la Seguretat Social, i tot el que es referix a les gestions relatives a les llicències d'armes, permisos de caça i pesca, etc.
  
h) La Comissió de Registre d'Assessors Fiscals, Formació i Estudis Professionals. Correspon a esta Comissió la direcció del Registre d'Assessors Fiscals del Col·legi, i la seua relació amb els registres de gestors administratius i assessors fiscals de la resta dels col·legis oficials de Gestors de l'Estat; com també l'organització, promoció i realització de quants cursets i conferències s'hagen d'organitzar per a la formació contínua dels col·legiats.
  
i) La Comissió d'Actes Socials i Relacions Públiques. Correspon a esta Comissió l'organització dels actes socials i culturals que realitze el Col·legi, així com les relacions públiques amb organismes públics i privats que tinguen contacte amb el Col·legi.
  
j) La Comissió de Documentació i Biblioteca. Correspon a esta Comissió l'atenció de la biblioteca, formar i portar catàlegs d'obres i publicacions, tant en suport paper com en suport informàtic, així com proposar l'adquisició d'allò que considere procedent per a les finalitats corporatives.
  
k) La Comissió del Butlletí Col·legial. Correspon a esta Comissió la confecció, redacció i direcció del butlletí mensual del Col·legi. Esta comissió podrà ser auxiliada facultativament per un periodista contractat a l'efecte.
  
l) La Comissió d'Informàtica. Correspon a esta Comissió vetlar per l'optimació del dispositiu informàtic col·legial, la seua relació amb SIGA 98 SL, així com estudiar, en la seua relació amb l'administració, aquells programes i connexions informàtiques que permeten als col·legiats i a l'administració un estalvi burocràtic i temporal en l'execució dels tràmits.
  
m) La Comissió de Règim Interior. Tindrà al seu càrrec la comprovació de sol·licituds de noves incorporacions al Col·legi, altes i baixes en el Registre d'Associacions i Societats, obertures i tancaments de despatxos i sucursals, trasllats i canvis de situació professional.
  
La Junta de Govern podrà acordar la supressió i modificació de les comissions ja establides, així com la creació d'aquelles que considere pertinents.
  
CAPÍTOL VI
  
DELS SERVICIS CENTRALITZATS
  
Article 85
  
La Junta General extraordinària, convocada a l'efecte, podrà acordar, en col·laboració amb l'administració i amb l'objecte d'agilitar els tràmits i evitar l'intrusisme, la creació de servicis professionals centralitzats pel Col·legi, que comprenguen la totalitat de l'àrea col·legial o una part d'esta. La Junta General extraordinària podrà, igualment, acordar la supressió dels servicis centralitzats ja establits.
  
L'acord, adoptat per majoria simple, tindrà força obligatòria per a tots els col·legiats, inclús els dissidents i els absents.
  
Per al manteniment d'estos servicis centralitzats, la Junta de Govern establirà derrames o taxes especials, obligatòries per a tots els col·legiats que utilitzen dits servicis, les partides dels quals hauran de consignar-se en els pressuposts anuals.
  
La Junta de Govern, mitjançant acord pres per les dues terceres parts dels seus membres, podrà suspendre la prestació de qualsevol servici centralitzat, quan, en la seua opinió, les circumstàncies i la urgència ho requerisquen per al millor desenvolupament dels drets col·legials, i donarà compte d'això a la Junta General extraordinària, que s'haurà de convocar el més prompte possible per a la seua ratificació, si és procedent.
  
CAPÍTOL VII
  
DELS EMPLEATS DEL COL·LEGI
  
Article 86
  
La Junta de Govern, segons les necessitats del servici, determinarà i designarà el nombre d'empleats administratius i subalterns del Col·legi, així com la distribució del treball, horari, sous, ascensos i gratificacions, subjectes als drets i obligacions assenyalats en les disposicions laborals d'aplicació.
  
Al secretari del Col·legi, per ostentar la Direcció de Personal, li incumbix l'organització i direcció de les oficines, a l'efecte de la qual proposarà en cada cas a la Junta de Govern les atribucions i funcions a exercir pels empleats del Col·legi, per a la millor prestació dels servicis encomanats.
  
TÍTOL QUART
  
DE LA RESPONSABILITAT DISCIPLINÀRIA
  
DELS COL·LEGIATS
  
CAPÍTOL I
  
DE LES FACULTATS DISCIPLINÀRIES
  
Article 87
  
Amb independència de la responsabilitat civil, penal o d'un altre orde, que puguen incórrer els gestors administratius, estos estan subjectes a responsabilitat disciplinària, en el cas que contravinguen els seus deures professionals.
  
Les accions disciplinàries es faran constar en l'expedient personal. En què es faran constar també, quan la Junta de Govern ho considere pertinent, aquelles infraccions als drets corporatius que hagueren donat lloc a procediments judicials.
  
Article 88
  
El president, i la seua Junta de Govern, tenen competència per a l'exercici de la jurisdicció disciplinària, dins de l'àmbit territorial del Col·legi i amb subjecció a les següents normes:
  
a) La correcció disciplinària es concretarà a les infraccions dels deures professionals o normes ètiques de conducta professional.
  
b) La correcció es formalitzarà al si d'un expedient disciplinari, que haurà d'haver sigut precedit d'un expedient informatiu.
  
c) Les correccions a imposar seran les següents:
  
1. Advertència per escrit.
  
2. Reprensió privada.
  
3. Multes de fins a 100.000 pessetes. (601'01 euros)
  
4. Suspensió de l'exercici professional per un termini no superior a dos anys.
  
5. Expulsió del Col·legi.
  
Article 89
  
En el supòsit que l'expedient disciplinari fóra dirigit contra algun dels membres de la Junta de Govern, correspondrà la seua instrucció i resolució al Consell Autonòmic si estiguera constituït, o, si és procedent, al Consell General.
  
Contra la resolució que dicte l'esmentat organisme es podrà interposar recurs directament davant de la jurisdicció contenciosa administrativa, una vegada esgotats els recursos corporatius, quan procediren.
  
Article 90
  
Incorreran en responsabilitat disciplinària els membres dels òrgans col·legiats competents per a exigir la responsabilitat disciplinària regulada en els presents Estatuts, quan toleren faltes greus de les quals es deriven danys per als ciutadans.
  
CAPÍTOL II
  
DEL PROCEDIMENT SANCIONADOR
  
Secció 1a
  
De les normes generals
  
Article 91
  
No pot imposar-se cap sanció col·legial sense la instrucció prèvia d'un expedient disciplinari de naturalesa contradictòria, que garantisca el dret de defensa de l'interessat.
  
Article 92
  
Després de l'expedient informatiu oportú, iniciat d'ofici o en virtut de denúncia ratificada, i a proposta de la Comissió de Justícia, la Junta de Govern aprovarà, si és procedent, la incoació d'un expedient disciplinari, designant la Comissió Instructora, formada per un instructor i un secretari designats pel president d'entre els membres de la Junta de Govern, que actuarà per mandat de la Junta de Govern, i quedarà encarregada de redactar el plec de càrrecs i de la investigació d'este, conclosa la qual proposarà, a l'aprovació de la Junta de Govern, la sanció corresponent o el sobreseïment.
  
Article 93
  
En l'expedient disciplinari, es respectaran els principis generals de legalitat, irretroactivitat, tipicitat, responsabilitat, proporcionalitat, prescripció, contradicció i igualtat, presumpció d'innocència, i, en tot cas, els establits en el títol IX de la Llei 30/1992, de 26 de novembre, i del Reglament de Procediment de la Potestat Sancionadora, aprovat per Reial Decret 1398/1993, de 4 d'agost, i disposicions complementàries.
  
Els expedients disciplinaris seran numerats correlativament i anotats en un llibre de registre, que portarà la Comissió de Justícia del Col·legi.
  
No es consideraran denúncies els escrits anònims, que seran rebutjats sense atorgar-los bel·ligerància.
  
Article 94
  
Els expedients informatius tindran una duració màxima de dos mesos i de tres els disciplinaris, prorrogables per un altre període igual en casos excepcionals i de força major.
  
Article 95
  
L'obertura de l'expedient disciplinari, així com la designació de la Comissió Instructora, es notificarà en els cinc dies següents a l'expedientat, a fi que en el terme de cinc dies puga fer ús del dret de recusació, mitjançant escrit fonamentat, que, després de les comprovacions que es consideren oportunes, serà resolt en els tres dies següents per la Junta de Govern, a través del seu president, sense ulterior recurs i en votació secreta.
  
Article 96
  
Són causes de recusació, dels membres de la Junta de Govern i de la Comissió Instructora, el fet de tindre algun interés directe o indirecte en els fets investigats, en els termes establits en l'article 28.2 de la Llei de RJAPDPAC.
  
La no abstenció dels membres de la Junta de Govern, o l'acceptació del càrrec pels membres de la Comissió Instructora, en l'expedient en què no degueren actuar, facultarà l'expedientat per a plantejar la recusació.
  
Article 97
  
Passats els cinc dies sense que l'expedientat haguera formulat recusació, o després de ser resolta esta en els tres dies següents, li serà notificat a l'expedientat el plec de càrrecs.
  
En els deu dies següents, l'expedientat podrà produir escrit de descàrrec i proposició de prova, que serà practicada la seua costa, en els deu dies següents, en el seu període ordinari, i podrà ser ampliat en cinc dies més, com a període extraordinari. La Comissió Instructora podrà proposar, per a millor proveir, i amb suspensió del terme per a resoldre, totes les diligències probatòries que considere del cas.
  
Conclòs el període probatori, es posarà l'expedient de manifest a l'expedientat per cinc dies en les oficines col·legials, conclosos els quals en tindrà quinze per a fer al·legacions.
  
En els deu dies següents, l'instructor elevarà a la Junta de Govern la pertinent proposta de sanció o arxiu, que haurà de resoldre per la Junta de Govern en la primera sessió ordinària, que a partir d'eixe moment se celebre.
  
La votació de la Junta de Govern serà secreta, i necessitarà del quòrum de tres quartes parts dels seus membres, en què hauran d'abstindre's els components de la Comissió Instructora i aquells en què concórreguen causes d'abstenció, segons el que disposa el paràgraf primer de l'article 96.
  
En els cinc dies següents serà notificada la resolució recaiguda a l'expedientat, el qual podrà utilitzar, en cas de ser-li adversa la resolució, els remeis que s'establixen en l'article 15 dels presents Estatuts.
  
Una vegada ferma la resolució, la Junta de Govern procedirà a la seua execució i trametrà testimoni de la resolució al Consell Autonòmic si estiguera constituït, o si és procedent, al Consell General, i anotarà la sanció imposada en l'expedient personal del sancionat.
  
Els terminis seran computats per dies hàbils, i les notificacions efectuades en el domicili professional de l'expedientat, en el supòsit en què es trobara tancat i no fóra possible localitzar-lo en el seu domicili. Les notificacions preceptives s'efectuaran mitjançant anunci inserit en el DOGV i en el tauler d'anuncis del Col·legi.
  
Article 98
  
Per al tràmit i la resolució d'expedients disciplinaris, en allò no previst per estos Estatuts, regirà supletòriament el que dispose l'Estatut Orgànic de la Professió, la Llei de Règim Jurídic de les Administracions Públiques i del Procediment Administratiu Comú i la Llei 2/1974, de 13 de febrer, de Col·legis Professionals, i la Llei 6/1997, de 4 de desembre, de Consells i Col·legis Professionals de la Comunitat Valenciana.
  
CAPÍTOL III
  
DE LES FALTES I SANCIONS DELS COL·LEGIATS
  
Article 99
  
Les faltes comeses pels col·legiats, en l'acompliment de les seues funcions professionals, es classifiquen en molt greus, greus i lleus.
  
Article 100
  
Són infraccions molt greus:
  
a) La protecció a l'intrusisme.
  
b) La falta de probitat.
  
c) L'exercici no personal de la professió.
  
d) La negligència professional greu, quan cause perjudici al client.
  
e) Trencar el secret professional.
  
f) Desatendre les càrregues econòmiques col·legials, en els termes de l'article 14 dels presents Estatuts.
  
g) El mal ús del segell professional, de la facultat de reconeixement de firma o del dret de confrontació i certificat de determinats documents oficials, atorgats al gestor Administratiu, així com del document denominat justificant professional.
  
h) La reincidència en faltes greus.
  
Article 101
  
Són infraccions greus:
  
a) Defraudar la confiança depositada en el gestor, cause o no perjudici al seu client.
  
b) Percebre o intentar percebre honoraris indeguts.
  
c) L'ús de propaganda i denominacions prohibides.
  
d) Actuar professionalment, sense obtindre la vènia del col·legiat que el va precedir en l'encàrrec professional.
  
e) La mala conducta que desprestigie la professió.
  
f) L'exercici professional sense estar col·legiat, encara que estiga donat d'alta a efectes fiscals.
  
g) El realitzar gestions professionals esporàdiques o permanents, fora de l'àmbit territorial del seu Col·legi professional, sense les preceptives notificacions, i sense complir els altres requisits exigits per a això.
  
h) Exercir la professió sent col·legiat, però sense haver-se donat d'alta en el cens tributari corresponent.
  
i) L'exercici professional a través de formes associades, sense subjectar-se al que establixen els presents Estatuts.
  
j) Inexactitud intencionada en les dades consignades en la sol·licitud de col·legiació i canvis de domicili, obertura de sucursals, inscripció en el Registre de Societats Professionals, així com els documents presentats en les referides sol·licituds.
  
k) La competència deslleial.
  
l) Els actes enumerats en l'article precedent, quan no tingueren entitat suficient per a ser considerats molt greus.
  
m) La reincidència en faltes lleus.
  
Article 102
  
Són infraccions lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta greu.
  
b) La negligència i incompliment de les normes estatutàries.
  
c) Les infraccions lleus dels deures professionals.
  
d) Els actes enumerats en l'article precedent, quan no tingueren entitat suficient per a ser considerats greus.
  
Article 103
  
Les sancions i correccions disciplinàries que es poden imposar són:
  
1. Per faltes lleus:
  
a) Advertència per ofici.
  
b) Reprensió privada.
  
c) Multa de 6 a 60 euros (998 a 9.983 pessetes), segons l'entitat dels fets.
  
2. Per faltes greus:
  
a) Multa de 61 a 300 euros (10.150 a 49.916 pessetes), segons l'entitat dels fets.
  
b) Suspensió de l'exercici professional per un temps no superior a un any.
  
3. Per faltes molt greus:
  
a) Multa de 301 a 600 euros (50.082 A 99.832 pessetes), segons l'entitat dels fets.
  
b) Suspensió de l'exercici professional per un temps d'un a dos anys.
  
c) Expulsió del Col·legi.
  
Article 104
  
Les faltes determinants de sanció disciplinària corporativa prescriuran, si són lleus, als sis mesos, i si foren greus als dos anys. I si foren molt greus als tres anys. El còmput es realitzarà des de la data que els fets es van produir.
  
La prescripció quedarà interrompuda per la iniciació de l'expedient informatiu i disciplinari, així com per la iniciació que qualsevol procediment jurisdiccional sobre els mateixos fets. La paralització del procediment, durant més de sis mesos, no imputable a l'expedientat, determinarà la iniciació, de nou, del còmput prescriptiu interromput.
  
Article 105
  
Les sancions que s'imposen, de suspensió professional i expulsió del Col·legi, no afectaran als drets adquirits com a mutualista.
  
Article 106
  
S'apreciarà la reincidència:
  
1. Als efectes de l'article 100.g), quan els gestors administratius, dins del terme de dos anys incorregueren per segona vegada en falta greu d'igual classe, o per tercera en qualsevol falta greu, encara que no fóra de la mateixa classe.
  
2. Als efectes de l'article 101.n), dins del terme de dos anys, s'incorreguera per segona vegada en falta lleu de la mateixa classe, o per tercera en qualsevol falta lleu, encara que no fora de la mateixa classe.
  
Transcorregut este termini, després de la sanció d'una falta, les noves que es cometen iniciaran nou còmput per a apreciar la reincidència.
  
Article 107
  
S'entendrà que hi ha protecció a l'intrusisme quan s'exercira la professió a través de persona interposada. Es presumirà esta situació quan, de forma notòria, el gestor no atenga el seu despatx professional.
  
Article 108
  
Els membres de la Junta de Govern podran ser sancionats amb la destitució, per incompliment dels deures reglamentàriament que els corresponguen.
  
Article 109
  
Els col·legiats sancionats podran sol·licitar la seua rehabilitació, amb la consegüent cancel·lació de la nota en el seu expedient personal i en els següents terminis, comptadors des del compliment de la sanció:
  
a) Si fóra per falta lleu, als sis mesos.
  
b) Si fóra per falta greu, als dos anys.
  
c) Si fóra per falta molt greu, als tres anys.
  
d) Si fóra consistit en expulsió, el termini serà de cinc anys.
  
La rehabilitació serà sol·licitada a la Junta de Govern del Col·legi, i en el supòsit d'expulsió serà necessari aportar proves de la rectificació de conducta, que seran valorades ponderadament per la Junta de Govern. La resolució de la rehabilitació es produirà en el termini de tres mesos, contra la qual cabran els recursos establits en l'article 15.
  
La Junta de Govern trametrà al Consell Autonòmic, que al seu torn les comunicarà al Consell General, les resolucions amb els expedients de rehabilitació que conega.
  
TÍTOL CINQUÉ
  
DE LA SUSPENSIÓ PROVISIONAL
  
DE L'EXERCICI DE LA PROFESSIÓ
  
Article 110
  
La Junta de Govern podrà acordar, com a mesura cautelar, la suspensió provisional de l'exercici professional, per un termini màxim de sis mesos, a aquells col·legiats que se'ls instruïsca expedient disciplinari per fets que menyscaben el prestigi de la professió o que permeten suposar fonamentadament la possibilitat de perjudicis greus per als particulars que confien els seus interessos a l'expedientat.
  
L'acord haurà de ser notificat a l'expedientat, qui podrà presentar al·legacions davant de la Junta de Govern en el termini de vuit dies hàbils, sent executiu l'acord de suspensió en el moment en què siga ratificat, si procedix, pel Consell Autonòmic de Col·legis de Gestors Administratius de la Comunitat Valenciana. Al qual li serà tramesa còpia autèntica pel secretari del Col·legi dels documents i de les diligències efectuades en el termini de trenta dies, comptadors des de la data en què s'hagueren rebut les al·legacions de l'expedientat, o d'haver expirat el terme per a formular-les, i caldrà que es produisca la ratificació pel Consell, si és procedent, en el terme de cinc dies.
  
Per a la seua validesa, l'acord de suspensió provisional haurà d'adoptar-se per la Junta de Govern en votació secreta i amb els mateixos requisits establits per als supòsits d'expulsió.
  
TÍTOL SISÉ
  
DEL CONSELL GENERAL
  
Article 111
  
El Consell General de Gestors Administratius d'Espanya és l'òrgan representatiu de la professió en l'àmbit estatal i internacional, encarregat de coordinar la política i accions desenvolupades pel Consell de Col·legis de les Comunitats Autònomes i Col·legis de Gestors Administratius.
  
Article 112
  
Es troba integrat pels presidents dels col·legis de Gestors Administratius d'Espanya, i es regix pel que establix l'Estatut Orgànic de la Professió i el seu propi Reglament.
  
Article 113
  
Entre les funcions que té encomanades figuren la de:
  
a) Servir de via de relació amb l'administració General de l'Estat, a través del Ministeri a què està adscrita la professió.
  
b) Dirimir els conflictes que puguen suscitar-se entre els distints col·legis, quan afecten més d'una comunitat autònoma.
  
c) Coordinar les polítiques i accions desenvolupades pels consells de col·legis de les comunitats autònomes; amb esta finalitat caldrà informar de tots els acords que afecten la professió a nivell estatal.
  
d) Exercir les funcions disciplinàries respecte delss membres del Consell Autonòmic.
  
e) Resoldre els recursos corporatius presentats per actes dels consells autonòmics.
  
f) Fixar l'import de la pòlissa de responsabilitat civil.
  
TÍTOL SÈPTIM
  
DEL CONSELL DELS IL·LMS. COL·LEGIS
  
OFICIALS DE GESTORS ADMINISTRATIUS
  
DE LA COMUNITAT VALENCIANA
  
Article 114
  
L'Il·lm. Col·legi de Gestors Administratius de València queda enquadrat dins del Consell dels Il·lustríssims Col·legis Oficials de Gestors Administratius de la Comunitat Valenciana, el qual es regix pels seus Estatuts.
  
Article 115
  
El Consell Autonòmic integra en el seu si els col·legis oficials de la Comunitat Valenciana, és a dir, els col·legis d'Alacant i València, sent el seu òrgan superior, representatiu i executiu, tenint la intervenció que establix la Llei de Consells i Col·legis Professionals de la Comunitat Valenciana, els seus propis estatuts, així com l'Estatut del Col·legi.
  
TÍTOL VUITÉ
  
DE LA UNIÓ PROFESSIONAL
  
Article 116
  
Amb la finalitat de coordinar les actuacions en temes d'interés comú de les professions titulades i col·legiades de la província de València, i per a defendre els valors característics d'aquelles, promoure el seu perfeccionament i la seua desinteressada orientació social, es va crear la Unió Professional de València, a la qual es troba incorporat el Col·legi de València, regint-se, a estos exclusius efectes, pels Estatuts vigents.
  
TÍTOL NOVÉ
  
DE LES RECOMPENSES I HONORS
  
Article 117
  
La Junta de Govern del Col·legi de València, després de la tramitació de l'expedient oportú, i comptant amb l'aprovació del Consell Autonòmic, podrà concedir distincions honorífiques, de forma graciable i discrecional, per recompensar els servicis rellevants i els mèrits especials contrets en pro de la professió de Gestor Administratiu, per qualsevol ens, organismes, autoritats, col·legiats i persones alienes a la professió.
  
Article 118
  
Les distincions seran les següents:
  
a) President d'Honor. Esta distinció podrà atorgar-se a autoritats, personalitats o qualssevol persones que hagen prestat a la professió servicis de gran rellevància o transcendència, així com als expresidents del Col·legi.
  
b) Col·legiat d'Honor. Esta distinció podrà recaure en qualssevol dels esmentats anteriorment, llevat dels expresidents del Col·legi, i a més en els col·legiats en general i persones alienes a la professió de Gestor Administratiu.
  
Article 119
  
La recompensa de President d'Honor es distingirà amb la medalla d'or, i la de Col·legiat d'Honor, amb la medalla de plata. En l'anvers d'ambdues figurarà l'escut professional i el títol del Col·legi Oficial de Gestors Administratius de València, i en el revers el nom de l'entitat o persona guardonada i la data de concessió de la distinció.
  
A més a més, es lliurarà als guardonats un títol acreditatiu de la recompensa, consistent en la transcripció de l'acta de la sessió en què es va acordar la concessió.
  
Article 120
  
Les distincions seran de caràcter vitalici i s'inscriuran per orde cronològic en un llibre-registre d'honors, que portarà el Col·legi, amb una breu història dels mèrits que hagen donat lloc a la seua concessió.
  
El lliurament de les distincions s'efectuarà amb la deguda solemnitat, en l'acte i la data que assenyale la Junta de Govern.
  
La titularitat d'un càrrec honorífic és compatible amb la de qualsevol altra situació activa en la Junta de Govern, les delegacions o les comissions col·legials, amb l'excepció assenyalada en l'article 118.b).
  
Els presidents d'Honor, que no siguen membres de la Junta de Govern, podran assistir, si així ho sol·liciten, a les seues reunions amb veu, però sense vot. A més a més, els guardonats tindran dret a ocupar un lloc preferent en tots els actes oficials que efectue el Col·legi.
  
Els presidents i vocals d'Honor tindran dret a usar la medalla de cordó en els actes col·legials.
  
Article 121
  
Per a la concessió de les distincions establides en l'article 118 caldrà l'acord, en votació secreta, de la Junta de Govern, amb el vot a favor de dos terços de tots els seus membres.
  
Per a tal fi s'incoarà expedient contradictori, a proposta de deu col·legiats com a mínim, mitjançant escrit degudament raonat i dirigit al president del Col·legi.
  
La proposta es publicarà al tauler d'anuncis del Col·legi i de les seues delegacions i, per escrit, es comunicarà a tot el cens col·legial, fixant-se un termini de trenta dies, a fi que es puguen formular les objeccions que es consideren pertinents.
  
El tràmit de l'expedient contradictori no podrà excedir de sis mesos i estarà a càrrec d'un instructor i un secretari, expressament designats per la Junta de Govern.
  
Contra la resolució de la Junta de Govern no cabrà cap recurs.
  
Article 122
  
Independentment de les distincions honorífiques regulades en l'article 118 dels presents Estatuts, els col·legiats que aconseguisquen 25 i 40 anys de permanència en este Col·legi, amb exercici professional, tindran dret automàticament a una recompensa especial, que consistirà en una placa commemorativa de la seua antiguitat col·legial, expedida pel Col·legi, i, a més, a una insígnia de la corporació col·legial, la qual serà de plata per als col·legiats amb 25 anys d'antiguitat i d'or per als de 40 anys.
  
La Junta de Govern s'encarregarà de l'organització i lliurament de les esmentades recompenses, en un acte i amb la deguda solemnitat.
  
Article 123
  
A més de les distincions específiques dels articles precedents, s'instituïx una condecoració honorífica, denominada medalla al mèrit de la professió de Gestor Administratiu, que podrà atorgar, directa i discrecionalment, la Junta de Govern, sense necessitat d'incoar expedient contradictori, a totes aquelles autoritats, personalitats, ens, organismes, entitats o altres persones físiques o jurídiques, no gestors administratius que, en opinió de la mateixa Junta, siguen considerats mereixedors de la dita recompensa, amb motiu de la seua especial vinculació al Col·legi, o bé per raó de la seua elevada col·laboració amb la professió en general.
  
L'esmentada medalla serà de metall noble. I per a la seua concessió caldrà el vot secret a favor de dos terços dels membres de la Junta de Govern, assistents a la reunió. La proposta haurà de figurar en l'orde del dia de la convocatòria.
  
La concessió d'esta distinció s'inscriurà en el Llibre Registre d'honors, al qual es referix el paràgraf primer de l'article 120 dels presents Estatuts.
  
TÍTOL DESÉ
  
DE LA DISSOLUCIÓ DEL COL·LEGI
  
Article 124
  
El Col·legi Oficial de Gestors Administratius de València podrà ser dissolt:
  
a) Quan la liquidació dels seus pressuposts presente un dèficit de més del 50 per 100 durant dos exercicis consecutius.
  
b) Quan no puga complir, per raons econòmiques o d'una altra naturalesa, les finalitats de l'organització col·legial.
  
La dissolució serà promoguda pel propi Col·legi, a través del Consell de Col·legis Oficials de Gestors Administratius de la Comunitat Valenciana, amb subjecció al que establix la vigent legislació de Col·legis Professionals, i s'haurà de procedir al traspàs dels col·legiats a la corporació que procedisca.
  
També caldrà nomenar una Comissió Liquidadora, que actuarà sota el control del Consell de Col·legis Oficials de Gestors Administratius de la Comunitat Valenciana, la qual determinarà, a més, la destinació o aplicació del patrimoni col·legial existent en la data de la dissolució.
  
DISPOSICIÓ ADDICIONAL ÚNICA
  
El Col·legi de Gestors Administratius de València, mitjançant la seua Junta de Govern, dictarà les disposicions pertinents per al desenvolupament reglamentari dels presents Estatuts.
  
DISPOSCION TRANSITÒRIA PRIMERA
  
Les normes disciplinàries, contingudes en els presents Estatuts, no seran d'aplicació als expedients ja incoats, els quals es regiran per la regulació anterior.
  
DISPOSICIÓ TRANSITÒRIA SEGONA
  
Les societats professionals, actualment inscrites en el registre especial col·legial, disposaran del termini de cinc anys, comptadors des de l'entrada en vigor dels presents Estatuts, per a adaptar-se a la regulació establida en este.
  
DISPOSICIÓ DEROGATÒRIA
  
Queden derogades totes les disposicions que continguera el Reglament de Règim Interior del Col·legi Oficial de Gestors Administratius de València, i que s'oposen a les que regulen els presents Estatuts.
  
DISPOSICIÓ FINAL ÚNICA
  
Els presents Estatuts entraran en vigor l'endemà de la seua publicació en el Diari Oficial de la Generalitat Valenciana.
  
CERTIFICAT: per a fer constar que els presents Estatuts són modificació d'aquells que van ser visats per Resolució dictada en l'expedient d'adaptació estatutària el 24.02.00, i que estos han sigut modificats en Junta General Extraordinària de Col·legiats, de data 31.03.03.
  
Vist-i-plau
  
El president
  
El secretari